༄༅། །དམ་པའི་ཆོས་ཐོས་པའི་རྒྱ་མཚོ་རིན་པོ་ཆེ་པདྨ་རཱ་གའི་ཕྲེང་བ་ཞེས་བྱ་བ་བཞུགས་སོ།། སྭསྟི་པྲ་ཛ་བྷྱ།…… སྐྱེ་དགུ་རྣམས་བདེ་ལེགས་སུ་གྱུར་ཅིག ཀ་ལཀྵྨཱི་ཛི་ནེ་ན་ཛྙ་ནུ་ཀམྤ་བྷཱ་ནུ། ཨཽ་ད་ར་དྷརྨྨཱ་ཏ་ཐ་ཏཱ་སུ་དྷཱཾ་ཀཿ པ་ཊྭིནྟྲ་ཡ་སྱཱཀྵ་ར་ཤི་མུ་ཥཱེ་ཛ། ཀ་ལྱཱ་ཎ་སཽ་དཱ་ར་ཨུ་དཱ་ཡ་ཀཱ་རཾ། ཕུན་ཚོགས་རྒྱལ་བའི་མཁྱེན་བརྩེ་པདྨོའི་གཉེན། །གྲུ་ཆེན་ཆོས་ཀྱི་དེད་དཔོན་འོད་དཀར་ཅན། །གང་ཉིད་བློ་གྲོས་འཆི་མེད་ལམ་ཡངས་པོར། །དབང་པོ་རྡོ་རྗེ་དགེ་ལེགས་འཆར་མཛད་མཁས་པའི་དབང་པོ་རྒྱལ། དཔལ་ལྡན་ཀུན་ཏུ་བཟང་པོའི་གསུང་རབ་འབུམ་ཕྲག་དུ་མའི་ས་མཚོ་མར་འཁྲུངས་དྲི་མེད་མཁྱེན་པའི་ཆུ་བོ་རབ་རྒྱས་ཤིང་། །དཔག་ཡས་སྐྱེ་དགུའི་ཚོགས་རྣམས་ཕན་བདེ་མཆོག་ལ་ཉེ་བར་འགོད་མཛད་གཅིག་ཏུ་དཀར་བའི་ཐུགས་རྗེའི་༼པདྨ་བླ་༽ཀོ་ཤ། །གྲངས་མེད་འགྲོ་བའི་འཆིང་བ་ཀུན་ནས་གྲོལ་བྱེད་མཐུ་ལྡན་ནུས་པའི་འབྲས་བུའི་ཁུར་གྱིས་རབ་ཏུ་ལྕི་བའི་མཉྫུ་ཥ། །སྲིད་ཞིའི་དཔལ་ཡོན་རྣམ་རྒྱས་འདབ་ཅན་དབང་པོ་བྷཱུ་མི་པཎྜུ་བྷཊྚཱ་ར་ག་ས་གསུམ་ལྷ་མིའི་གཙུག་གིས་མཆོད། །ཕན་བདེས་འགྲོ་ཀུན་དགའ་མཛད་སྙིང་པོའི་ཆོས། །རབ་རྒྱས་བསོད་ནམས་རྩེ་མོར་ཕྱིན་པའི་བཀའ། ས་སྐྱའི་རྗེ་བཙུན།…… །སྙན་གྲགས་བསྟན་པའི་རྒྱལ་མཚན་འཛིན་མཁས་པའི། །ཀུན་དགའ་རྒྱལ་མཚན་བརྒྱུད་པར་བཅས་ལ་འདུད། །བདེ་ལེགས་ཀུན་འབྱུང་འཕགས་པ་བློ་གྲོས་མཚན། །བསྟན་པའི་ཁུར་འཆང་བསོད་ནམས་རྒྱལ་མཚན་དཔལ། །རྒྱལ་བ་གཉིས་པ་ཀུན་དགའ་བཟང་པོའི་ཞབས། །ཡན་ལག་མཆོག་གིས་རབ་ཏུ་མཆོད་པར་བགྱི། །རྒྱལ་བ་ཀུན་གྱི་ངོ་བོ་རྡོ་རྗེ་འཛིན། །གངས་རིའི་ལྗོངས་འདིར་ཆེས་དཀོན་གདམ་པ་རྣམས། །མཆོག་ཏུ་འཕེལ་མཛད་རྗེ་བཙུན་གང་དེ་ཉིད། །འབྲས་མེད་སྙིང་གི་པདྨར་རྟག་བཞུགས་ནས། །དཀོན་མཆོག་གསུམ་དངོས་བརྩེ་ཆེན་བླ་མ་ཡི། །བཀའ་ཡི་ཕྲེང་བ་བསམ་འཕེལ་ནོར་བུ་ལས། །དགོས་འདོད་ཆོས་ཆར་འབེབས་པའི་བདུད་རྩིའི་རྒྱུན། །རྣ་བའི་དགའ་སྟོན་འདིར་ནི་བྲི་བར་བྱ། །འདིར་བྱང་ཕྱོགས་ཁ་བའི་ལྗོངས་ཀུ་མུ་ད་རྣམ་པར་བཞད་པའི་ཚལ་དུ། ངེས་པར་ལེགས་པའི་ལམ་ལ་གཅིག་ཏུ་གཞོལ་ཞིང་། ལྷག་པའི་ཚུལ་ཁྲིམས་ངུར་སྨྲིག་གི་སྤུ་སྡུག་རབ་ཏུ་མཛེས་ལ། ལེགས་པར་བཤད་པའི་མཁྱེན་པའི་རྫ་རྔ་ཕྱོགས་སུ་སྙན་པར་སྒྲོགས་པས། རང་གཞན་རྣམ་པར་གྲོལ་བའི་བདུད་རྩི་ཐོས་པར་འདོད་པ་དག་གིས། དམ་པའི་ཆོས་ཐོས་ནས་ཉམས་སུ་ལེན་ཞིང་། གཞན་ལ་ཕན་པ་གཙོ་བོར་བྱེད་པ་རྒྱལ་བའི་སྲས་པོ་རྣམས་ཀྱི་མཛད་པའི་ཚུལ། གཞལ་དུ་མེད་པ་དག་གི་རྗེས་སུ་འཇུག་པ་ལ་བརྩོན་པར་བྱ་དགོས་ཤིང་། ཁོ་བོ་ཅག་གི་ཡོངས་འཛིན་དགེ་བའི་བཤེས་གཉེན་དམ་པ་རྣམས་ལས་དེ་ལྟར་ཐོས་པའི་ཚུལ་མདོ་ཙམ་བརྗོད་ན། དེ་ཡང་བདེ་བར་གཤེགས་པའི་བསྟན་པའི་ངོ་བོ་སྡོམ་པ་གསུམ་གྱི་ཉམས་ལེན་དུ་འདུས་པས། ཐོག་མར་སོ་སོར་ཐར་པའི་སྡོམ་པ་རིམ་གྱིས་ནོད་པའི་ཚུལ་ནི། རང་ལོ་བཅུ་གཅིག་ལོན་པ་ཤིང་མོ་ཡོས་ཀྱི་ལོ་སྨིན་དྲུག་ཟླ་བའི་དཀར་ཕྱོགས་ལ། ཆོས་ཀྱི་རྗེ་འཇམ་པའི་དབྱངས་བསོད་ནམས་ལྷུན་གྲུབ་ལེགས་པའི་འབྱུང་གནས་རྒྱལ་མཚན་དཔལ་བཟང་པོའི་དྲུང་དུ། ཡོངས་རྫོགས་དགེ་བསྙེན་གྱི་སྡོམ་པ་ཐོབ་ཅིང་། རབ་ཏུ་བྱུང་བའི་བརྟུལ་ཞུགས་ལའང་གནས་པར་བྱས་ལ་ལོ་དེ་ཉིད་ཀྱི་མཇུག་རྒྱལ་གྱི་ཟླ་བའི་ཡར་ངོའི་ཆེས་བཅུ་གཉིས་གྱི་ཉི་མ་ཕྱེད་མ་ཡོལ་ཙམ་གྱི་ཚོད་རྐང་པ་གསུམ་གྱི་དུས་སུ་ཤྲཱི་ཨེ་ཝཾ་ཆོས་ལྡན་གྱི་གཙུག་ལག་ཁང་དུ་བདག་ཅག་གི་འདྲེན་མཆོག་དམ་པ་དམིགས་པ་མེད་པའི་ཐུགས་རྗེ་ཆེན་པོ་དང་ལྡན་ཞིང་། སྐུ་གསུང་ཐུགས་གྱི་ཡོན་ཏན་བསམ་གྱིས་མི་ཁྱབ་པ་ལ་མངའ་བརྙེས་པའི་བདག་ཉིད། དོན་གྱི་སླད་དུ་མཚན་ནས་སྨོས་ན་རྡོ་རྗེ་འཆང་དཀོན་མཆོག་འཕེལ་བའི་དྲུང་དུ་མཁན་པོ་ཞུས་ཤིང་། ཆོས་རྗེ་འཇམ་པའི་དབྱངས་བསོད་ནམས་ལྷུན་གྲུབ་ལེགས་པའི་འབྱུང་གནས་རྒྱལ་མཚན་དཔལ་བཟང་པོས་སློབ་དཔོན་མཛད་ནས། དགེ་ཚུལ་གྱི་སྡོམ་པ་རྣམས་པ་དག་པ་ཐོབ། ལོ་ཉི་ཤུ་ལོན་པ་མིག་དམར་ཞེས་པ། ཤིང་ཕོ་བྱི་བའི་ལོ། ཉི་མ་སེང་གེའི་ཁྱིམ་དུ་ཞུགས་པ། གྲོས་བཞིན་གྱི་ཟླ་བའི་གྲལ་ཚེས་ཉི་ཤུའི་ཉིན་གྲིབ་ཚོད་རྒས་པ་གཉིས་དང་། སྐྱེས་བུ་གཅིག་གིས་དུས་སུ། མཁན་པོ་སྔར་གྱི་དེ་ཉིད། ལས་གྱི་སློབ་དཔོན་བྱང་ཆུབ་ཀྱི་སེམས་གཉིས་ལ་ཐུགས་བརྟན་པ་ཐོབ་པ་ཆོས་ཀྱི་རྗེ་སངས་རྒྱས་རིན་ཆེན་དཔལ་བཟང་པོ་དང་། རྒྱལ་བའི་གསུང་རབ་མཐའ་དག་ལ་ཐོགས་པ་མེད་པའི་མཁྱེན་རབ་ཅན་ཡོན་ཏན་འབྱུང་གནས་པས། གསང་སྡེ་སྟོན་པའི་སློབ་དཔོན་མཛད་དེ། དགེ་འདུན་ལྔའི་དབུས་སུ་བསྙེན་པར་རྫོགས་པ་དགེ་སློང་གི་སྡོམ་པ་ཚུལ་བཞིན་དུ་ནོས་པའི་བརྒྱུད་པ་ནི། སམྱཀྶཾ་བུདྡྷ་ཤཱཀྱ་མུ་ནཱིནྡྲ།……ཡང་དག་པར་རྫོགས་པའི་སངས་རྒྱས་ཤཱཀྱ་ཐུབ་པའི་དབང་པོ། ཤཱ་རི་པུ་ཏྲ།……ཤཱ་རིའིབུ། པུ་ཏྲ་རཱ་ཧུ་ལ་ཤཱི་བྷ་དྲ།……སྲས་སྒྲ་གཅན་འཛིན་དཔལ་བཟང་པོ། བྲ་ཧྨ་ཎ་ར་ནུ་ལ་བྷ་དྲ།……བྲམ་ཟེ་སྒྲ་གཅན་འཛིན་བཟང་པོ། ཨཱརྻ་ན་གརྫུ་ན།……འཕགས་པ་ཀླུ་སྒྲུབ། གུ་ཎ་མི་ཏྲ།……ཡོན་ཏན་བཤེས་གཉེན། དྷརྨ་མི་ཏྲ།……རིན་ཆེན་བཤེས་གཉེན། དྷརྨ་སྭ་ལ།……ཆོས་ཀྱི་བཟང་པོ། གུ་ཎ་པ་ཏི།……ཡོན་ཏན་བདག་པོ། དྷརྨྨ་མཱ་ལ།……ཆོས་ཀྱི་ཕྲེང་བ། ཨཱ་ཀཱ་ར་གུཔྟ།……འབྱུང་གནས་སྤས་པ། མ་ཧཱ་པཎྜི་ཏ་ཤཱཀྱ་ཤྲཱི་བྷ་དྲ།……མཁས་པ་ཆེན་པོ་ཤཱཀྱ་ཤྲཱི་དཔལ་བཟང་པོ། མ་ཧ་སཱ་དྷཱ་ཡ་བཛྲ་ཤྲཱི།……མཁན་ཆེན་རྡོ་རྗེ་དཔལ། རསྨི་ཤྲཱི།……འོད་ཟེར་དཔལ། པུཎྱ་ཤྲཱི།……བསོད་ནམས་དཔལ། མངྒ་ལ་ཤཱི་ལ།……བཀྲ་ཤིས་ཚུལ་ཁྲིམས། དྷརྨྨ་སཱ་མི་ཧཱ་ན་དྷྭ་ཛ།……ཆོས་རྗེ་ཡེ་ཤེས་རྒྱལ་མཚན། བཛྲ་དྷ་ར་ཨ་ནནྡ་བྷ་དྲ།……རྡོ་རྗེ་འཆང་ཀུན་དགའ་བཟང་པོ། དཀྵི་སིདྡྷ་ཤྲཱི་ཝ་བཛྲ།……མཁས་གྲུབ་དཔལ་ལྡན་རྡོ་རྗེ། ས་དེ་བ་ཛ་གནྡཱ་ཐ་ཤ་ར་ཎཾ་རཏྣ་ཝརྡྷ།……ལྷ་དང་བཅས་པའི་འགྲོ་བའི་མགོན་སྐྱབས་དཀོན་མཆོག་འཕེལ། བྷཱུ་མི་པཎྚུ་ལོ་ཙ་མཉྫུ་གྷོ་ཥཱ་དནནྡ་པུ་ཎྱ་ཀཱིརྟི་དྷྭ་ཛ་ཤྲཱི་བྷ་དྲེ་ཎ་པྲསྟི།……ས་སྐྱ་ལོ་ཙཱ་བ་འཇམ་དབྱངས་ཀུན་དགའ་བསོད་ནམས་གྲགས་པ་རྒྱལ་མཚན་དཔལ་བཟང་པོ། ཐེག་པ་ཆེན་པོ་དབུ་མ་ལུགས་ཀྱི་སེམས་བསྐྱེད་ཚར་གཉིས་ཐོབ་པའི་བརྒྱུད་པ་ནི། མ་ཧཱ་མུ་ནི།……ཐེག་པ་ཆེན་པོ། བྷཊྚཱ་ར་ཀ་མཉྫུ་གྷོ་ཥ།……རྗེ་བཙུན་འཇམ་དབྱངས། ཨཱརྻ་ནཱ་གཱརྫུ་ན།……འཕགས་པ་ཀླུ་སྒྲུབ། ཨཱརྻ་དེ་ཝ།……འཕགས་པ་ལྷ། ནཱ་ག་བོ་དྷི།……ཀླུའི་བྱང་ཆུབ། ཙནྡྲ་ཀིརྟི།……ཟླ་བ་གྲགས་པ། ཤྲཱི་ཀྵ་བཛྲ།……སློབ་པའི་རྡོ་རྗེ། ཛེ་ཏྲ་ར།……དགྲ་ལས་རྣམ་རྒྱལ། མ་ཧཱ་བཛྲ་ས་ན་ཤཱ་ཀ་ཤཱི།……རྡོ་རྗེ་གདན་པ་ཆེ་བ་མྱ་ངན་མེད་པའི་དཔལ། མ་དྷ་མ་བཛྲ་ས་ནཱ་མོ་བཛྲ།……རྡོ་རྗེ་གདན་པ་འབྲིང་པོ་དོན་ཡོད་རྡོ་རྗེ། ཨུལྤ་བཛྲ་ས་ན་པུ་ཎྱ་ཤྲཱི།……རྡོ་རྗེ་གདན་པ་ཆུང་བ་བསོད་ནམས་དཔལ། ལོ་ཙཱ་རཏྣ་ཀིརྟི།……ལོ་ཙཱ་བ་རིན་གྲགས། ཤྲཱི་མ་ཧཱ་བྷུ་མི་པཎྜུ་ཨ་ནནྡ་གརྦྷ།……དཔལ་ས་སྐྱ་པ་ཆེན་པོ་ཀུན་དགའ་སྙིང་པོ། ཨཱཙཱརྻ་རཏྣ་པུཎྱ་གྲ།……སློབ་དཔོན་རིན་པོ་ཆེ་བསོད་ནམས་རྩེ་མོ། བྷཊྚ་ར་ག་རཏྣ་ཀཱིརྟི་དྷྭ་ཛ།……རྗེ་བཙུན་རིན་པོ་ཆེ་གྲགས་པ་རྒྱལ་མཚན། བྷུ་མི་པཎྜུ་པཎྜི་ཏ་ནནྡ་དྷྭ་ཛ་ཤྲཱི་བྷ་དྲ།……ས་སྐྱ་པ་མཁས་པ་ཀུན་དགའ་རྒྱལ་མཚན་དཔལ། ཨཱརྻ་མ་ཏི་དྷྭ་ཛ་ཤྲཱི་བྷ་དྲ།……འཕགས་པ་བློ་གྲོས་རྒྱལ་མཚན་དཔལ་བཟང་པོ། མཉྫུ་གྷོ་ཥ་ཀཱ་རུ་ཎ་རཏྣ།……འཇམ་དབྱངས་འཁོན་སྟོན་ཐུགས་རྗེ་རིན་ཆེན། བོ་དྷི་སཏྭ་རཏྣ་ནཱ་ཐ།……བྱང་ཆུབ་སེམས་དཔའ་རིན་ཆེན་མགོན་པོ། ཛ་ཡ་པུ་ཏྲ་སངྒ་བྷ་དྲ་ཤྲཱི།……རྒྱལ་བའི་སྲས་པོ་ཐོགས་མེད་བཟང་པོ་དཔལ། ལོ་ཙཱ་བ་བོདྷྱ་གྲ།……ལོ་ཙཱ་བ་བྱང་ཆུབ་༼དགེ་ཆེ་༽ དྷརྨྨ་སྭ་མི་ཛྙཱ་ན་དྷྭ་ཛ།……ཆོས་རྗེ་ཡེ་ཤེས་རྒྱལ་མཚན། བཛྲ་དྷ་རནནྡ་བྷ་དྲ།……རྡོ་རྗེ་འཆང་ཀུན་དགའ་བཟང་པོ། མ་ཧཱ་སཏྭ་རཏྣ་དྷྭ་ཛ།……མཁན་ཆེན་དཀོན་མཆོག་རྒྱལ་མཚན། སིདྡྷེ་ཤྭ་ར་ནནྡེ་ཤྭ་ར།……གྲུབ་པའི་དབང་ཕྱུག་ཀུན་དགའ་དབང་ཕྱུག ས་དེ་བ་ཛ་གདྣ་ཐ་ཤ་ར་ཎཾ་རཏྣ་ཝརྡྷ།……ལྷ་དང་བཅས་པའི་འགྲོ་བའི་མགོན་སྐྱབས་དཀོན་མཆོག་འཕེལ། དེས་བདག་ས་སྐྱ་ལོ་ཙཱ་བ་ལའོ། །གསང་སྔགས་རྡོ་རྗེ་ཐེག་པའི་སྡོམ་པ་ཚུལ་བཞིན་དུ་ལེགས་པར་ཐོབ་པ་ནི། ཐོག་མར་དཔལ་ཀྱཻ་རྡོ་རྗེ་མན་ངག་ལུགས་དབང་གི་མངོན་པར་རྟོགས་པ་བདུན་དང་ལྡན་པ། རྡུལ་ཚོན་གྱི་དཀྱིལ་འཁོར་དུ་དབང་གི་ཆུ་བོ་མ་ནུབ་པར་བསྐུར་བ་ཚང་བར་ཐོབ་ནས། དེའི་བརྒྱུད་པ་ནི་ཛ་ཡ་བཛྲ་དྷ་ར།……རྒྱལ་བ་རྡོ་རྗེ་འཆང་། བྷཊྚ་ར་ཀ་བཛྲ་ནཻ་རཏྨཱ།……རྗེ་བཙུན་རྡོ་རྗེ་བདག་མེད་མ། ཡོ་གེ་ཤྭ་ར་བི་རུ་པ།……རྣལ་འབྱོར་དབང་ཕྱུག་བི་རུ་པ། ཨཱཙཱརྻ་ཀཱཧྣ་པ།སློབ་དཔོན་ནག་པོ་པ། དེ་ཤ་མ་དྷྱ་མ་སྱ་ཛོ་གི་……ཡུལ་དབུས་ཀྱི་རྣལ་འབྱོར་པ། བྷཊྚཱ་ར་ཀཱ་ཝ་དྷཱུ་ཏི།……རྗེ་བཙུན་གཉིས་སྤངས། པཎྜི་ཏ་རཏྣ་ཤྲཱི་ཛྙཱ་ན།……མཁས་པ་རིན་ཆེན་དཔལ་ཡེ་ཤེས། ལོ་ཙཱ་ཤཱཀྱ་ཛྙཱ་ན།……ལོ་ཙཱ་བ་ཤཱཀྱ་ཡེ་ཤེས། གུ་རུ་སརྦ་བིད།……བླ་མ་ཀུན་རིག གུ་རུ་དྷརྨྨ་ཛྭ་ལ།……བླ་མ་ཆོས་འབར། མ་ཧཱ་བྷཱུ་མི་པཎྜུ་ཨཱ་ནནྡ་གརྦྷ།……ས་སྐྱ་པ་ཆེན་པོ་ཀུན་དགའ་སྙིང་པོ། ཨཱ་ཙཱརྻ་རཏྣ་པུ་ཎྱ་གྲ།……སློབ་དཔོན་རིན་པོ་ཆེ་བསོད་ནམས་རྩེ་མོ། བྷཊྚཱ་ར་ཀ་རཏྣ་ཀཱིརྟི་དྷྭ་ཛ།……རྗེ་བཙུན་རིན་པོ་ཆེ་གྲགས་པ་རྒྱལ་མཚན། བྷཱུ་མི་པཎྜུ་པཎྜི་ཏཱ་ནནྡ་དྷྭ་ཛ་ཤྲཱི་བྷ་དྲ།……ས་སྐྱ་པ་མཁས་པ་ཀུན་དགའ་རྒྱལ་མཚན་དཔལ་བཟང་པོ། ཨཱརྻ་མ་ཏི་དྷྭ་ཛ་ཤྲཱི་བྷ་དྲ།……འཕགས་པ་བློ་གྲོས་རྒྱལ་མཚན་དཔལ་བཟང་པོ། རཏྣ་ཤྲཱི་……དཀོན་མཆོག་དཔལ། པུཎྱ་ཤྲཱི་……བསོད་ནམས་དཔལ། སངྒུ་རུ་པུ་ཎྱ་དྷྭ་ཛ་ཤྲཱི་བྷ་དྲ།……བླ་མ་དམ་པ་བསོད་ནམས་རྒྱལ་མཚན་དཔལ་བཟང་པོ། ཤྲཱི་ཝཱན་ཤཱི་ལ་……དཔལ་ལྡན་ཚུལ་ཁྲིམས། དྷརྨྨ་སྭཱ་མི་ཛྙཱ་ན་དྷྭ་ཛ་ཤྲཱི་བྷ་དྲ།……ཆོས་རྗེ་ཡེ་ཤེས་རྒྱལ་མཚན་དཔལ་བཟང་པོ། བཛྲ་དྷ་རཱ་ནནྡ་བྷ་དྲ།……རྡོ་རྗེ་འཆང་ཀུན་དགའ་བཟང་པོ། མ་ཧཱ་སཏྭ་རཏྣ་དྷྭ་ཛ་……སེམས་དཔའ་ཆེན་པོ་དཀོན་མཆོག་རྒྱལ་མཚན། སིདྡྷེ་ཤྭ་རཱ་ནནྡེ་ཤྭ་ར།……གྲུབ་པའི་དབང་ཕྱུག་ཀུན་དགའ་དབང་ཕྱུག ས་དེ་བ་ཛ་གདྣཱ་ཐ་ཤ་ར་ཎཾ་རཏྣ་ཝརྡྷ་……ལྷ་དང་བཅས་པའི་འགྲོ་བའི་མགོན་སྐྱབས་དཀོན་མཆོག་འཕེལ། བྷཱུ་མི་པཎྜུ་ལོ་ཙཱ་མཉྫུ་གྷོ་ཥཱ་ནནྡ་པུཎྱ་ཀཱིརྟི་དྷྭ་ཛ་ཤྲཱི་བྷ་དྲེ་ཎ་ཤྲུ་ཏི་……ས་སྐྱ་ལོ་ཙ་བ་འཇམ་དབྱངས་ཀུན་དགའ་བསོད་ནམས་གྲགས་པ་རྒྱལ་མཚན་དཔལ་བཟང་པོས་ཐོས་སོ། །རྗེ་བཙུན་བསོད་ནམས་རྩེ་མོས་མཛད་པའི་ཀྱཻ་རྡོ་རྗེའི་མངོན་པར་རྟོགས་པ་དང་། ཀྱཻ་རྡོ་རྗེའི་དབང་ཆུ་ཆེན་མོ། །རབ་གནས་བཟང་པོ་དྲུག་པ། རྗེ་བཙུན་གྲགས་པ་རྒྱལ་མཚན་གྱིས་མཛད་པའི་བླ་མ་ལྔ་བཅུ་པའི་ཊཱི་ཀ ཀྱཻ་རྡོ་རྗེའི་མངོན་པར་རྟོགས་པ་འབྲིང་པོ་ཡན་ལག་དྲུག་པ། ལས་བཞིའི་སྦྱིན་སྲེག བསྟོད་པ་དན་ཌ་ཀ ཀྱེ་རྡོར་གྱི་དཀྱིལ་འཁོར་གྱི་བཀྲ་ཤིས་རྣམས་ཀྱི་ལུང་ཐོབ་བོ། །བདག་མེད་མ་ལྷ་མོ་བཅོ་ལྔའི་དབང་བསྐུར་བ་ཚར་གཉིས་ཐོབ་པའི་བརྒྱུད་པ་ནི། རྡོ་རྗེ་འཆང་། བདག་མེད་མ། བིརྺ་པ། ནག་པོ་པ། ཌ་མ་རུ་པ། ཨ་ཝ་དྷཱུ་ཏི་པ། རྗེ་ག་ཡ་དྷ་ར། འབྲོག་མི་ལོ་ཙཱ་བ། བླ་མ་སེ་མཁར་ཆུང་བ། ཞང་དགོན་པ་བ། རྗེ་ས་སྐྱ་པ་ཆེན་པོ། ནེ་ཙེ་སྦལ་སྟོན། བླ་མ་ཤེས་རབ་གྲགས། གནམ་པ་ར་ཆོས་ཤེས། མངོན་པ་བ་དབང་ཕྱུག་བརྩོན་འགྲུས། འཕགས་པ་རིན་པོ་ཆེ། ཞང་དཀོན་མཆོག་དཔལ། ཆོས་རྗེ་བྲག་ཕུག་པ། དེ་ལ་ཆོས་རྗེ་བསོད་ནམས་རྒྱལ་མཚན་པ་དང་། བླ་མ་བློ་གྲོས་བརྟན་པ་གཉིས་ཀས་གསན། དེ་གཉིས་ཀ་ལ་བླ་མ་དཔལ་ལྡན་ཚུལ་ཁྲིམས་པས་གསན། དེ་ལ་བླ་མ་དམ་པ་བུདྡྷ་ཤྲཱི། ཀུན་མཁྱེན་ཀུན་དགའ་བཟང་པོ། སེམས་དཔའ་ཆེན་པོ་དཀོན་མཆོག་རྒྱལ་མཚན། ཀུན་མཁྱེན་བསོད་ནམས་སེང་གེ རྡོ་རྗེ་འཆང་དཀོན་མཆོག་འཕེལ། དེ་ལ་བདག་ས་སྐྱ་ལོ་ཙཱ་བས་ཐོས་སོ། །རྡོ་རྗེ་བདག་མེད་མའི་སྒྲུབ་ཐབས་བདུད་རྩི་འོད་ཌོཾ་བི་ཧེ་རུ་ཀས་མཛད་པ། ཡང་བདག་མེད་མའི་སྒྲུབ་ཐབས་མི་ཐུབ་ཟླ་བས་མཛད་པ། དཀྱིལ་ཆོག་ནེ་ཙེ་སྦལ་སྟོན་གྱིས་མཛད་པ། བདག་མེད་མའི་བསྟོད་པ་རྗེ་བཙུན་གྱིས་མཛད་པ། རིགས་འཛིན་གྲགས་ཀྱི་མཆན་དང་བཅས་པ། འགྲེལ་པ་ས་པཎ་གྱི་མཛད་པ་རྣམས་ཀྱི་ལུང་ཡང་ཐོབ་བོ།། །།